Narodna skupština
20170927

Ja ću veoma kratko obrazložiti ovaj amandman, obzirom da je za raspravu o amandmanima ostalo nešto više od 340 minuta, ne 218 kako je predsedavajuća malo pre rekla, ali i 348 minuta je ipak puno. Dakle, amandmanom na član 48. predložili smo da se iz originalne verzije ovog člana Zakona o osnovama sistema obrazovanja izbrišu odredbe koje omogućavaju ministru prosvete da formira sopstvene komisije koje bi obavljale poslove iz nadležnosti nacionalnih stručnih obrazovnih saveta i zavoda, koje predstavljaju stručna obrazovna tela koja treba da kreiraju i vode politiku obrazovanja u Srbiji, dok bi ministarstvo trebalo samo da nadzire tu obrazovnu politiku i da se stara o njenoj zakonitosti. Predložili smo da se obrišu odredbe kojima ministar ima ovlašćenje da ukoliko je nezadovoljan ishodima rada stručnih komisija stručnih komisija nacionalnih prosvetnih tela i zavoda, formira sopstvenu komisiju koja bi mu proizvela poželjan ishod, ishod po meri izvršne vlasti, dakle ministarstva i Vlade, jer upravo ta mogućnost ministra da svojom odlukom potpuno pregazi rad nacionalnih stručnih obrazovnih tela bila je i predmet najvećih primedbi koje je Nacionalni prosvetni savet imao na tekst predloženog Zakona o osnovama sistema obrazovanja i konkretno baš na odredbe člana 48. ovog zakona. Hvala.